Az 1998-as világbajnokságra címvédőként utaztak, ezért nem kellett selejtezőt játszaniuk. Az A csoportban szerepeltek Skócia, Norvégia és Marokkó társaságában. A torna nyitómérkőzését Skócia ellen játszották, amit 2–1-re megnyertek. Ezt követte a Marokkó elleni 3–0-s siker és a Norvégia ellen elszenvedett 2–1-s vereség. A nyolcaddöntőben Chilét verték 4–1-re, majd a negyeddöntőben Dániát egy fordulatos mérkőzésen 3–2-re. Az elődöntőben Hollandiával találkoztak. A rendes játékidő és a hosszabbítás után 1–1-re álltak a felek, így következhettek a büntetők, amiben 4–2 arányban jobbak voltak a brazilok. Megint eljutottak a döntőig, de ezúttal 3–0-s vereséget szenvedtek a házigazda Franciaország ellen. Az 1999-es Copa América döntőjében Rivaldo és Ronaldo góljaival 3–0-ra legyőzték Uruguayt. Ez volt a brazil válogatott hatodik győzelme a sorozatban.